Diari Oficial de la Generalitat Valenciana


Sumari del DOGV 5099, del 23-09-2005 (2005/10441)

ORDE de 15 de setembre de 2005, de la Conselleria d'Empresa, Universitat i Ciència, per la qual s'establix el procediment d'autorització per a la implantació d'estudis universitaris de segon cicle conduents al títol oficial de Màster.
------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2005/09/15/(1)/dof/vci/html**

### Dades del document

Número de DOGV
:   5099

Data del DOGV
:   23-09-2005

Secció del DOGV
:   I. DISPOSICIONS GENERALS

Número del document
:   2005/10246


Data del document
:   15-09-2005

Organisme emissor
:   Conselleria d'Empresa, Universitat i Ciència

Tipus de document
:   Ordre

Descriptors 

:   * legislació
    * títol d'estudis
    * universitat

ORDE de 15 de setembre de 2005, de la Conselleria d'Empresa, Universitat i Ciència, per la qual s'establix el procediment d'autorització per a la implantació d'estudis universitaris de segon cicle conduents al títol oficial de Màster. [2005/10397]
  
L'article 8.2 de la Llei Orgànica 6/2001, de 21 de desembre, d'Universitats, establix que la implantació i supressió d'ensenyances conduents a l'obtenció de títols universitaris de caràcter oficial i validesa en tot el territori nacional, seran acordades per la comunitat autònoma i el seu article 35, establix que una universitat podrà elaborar i aprovar un pla d'estudis conduent a l'obtenció d'un títol universitari de caràcter oficial i validesa en tot el territori nacional quan corresponguen a ensenyances prèviament implantades per les comunitats autònomes, a les que també correspon autoritzar el moment de la seua impartició.
  
El Reial Decret 56/2005, de 21 de gener, pel qual es regulen els estudis universitaris de postgrau, ha introduït un nou títol oficial: el de Màster. Esta nova regulació dels estudis de postgrau, fixa el marc jurídic perquè les universitats puguen estructurar les seues ensenyances de postgrau de caràcter oficial sense imposar directrius generals pròpies sobre els seus continguts formatius, per la qual cosa deixa a les universitats la responsabilitat per a l'organització d'estos programes de formació especialitzada, però en tant que són ensenyances que conduïxen a l'obtenció de títols universitaris de caràcter oficial i validesa en tot el territori nacional, requerixen per a la seua implantació en una universitat la prèvia autorització de la comunitat autònoma.
  
Atesa la importància de les ensenyances de postgrau en el procés de convergència en l'Espai Europeu d'Educació Superior, les universitats valencianes precisen d'un marc procedimental perquè, en l'àmbit de la seua autonomia i amb la major flexibilitat, puguen definir l'organització, estructura i continguts dels estudis universitaris de segon cicle conduents al títol oficial de Màster que consideren implantar, així com obtindre la garantia que l'oferta d'estes ensenyances i títols oficials respon a criteris de qualitat i a una adequada planificació.
  
El procés d'implantació de les noves ensenyances oficials de postgrau haurà de respondre en gran manera a la configuració del nou catàleg de títols oficials de grau i als terminis previsibles per a la seua posada en marxa. Fins que comence la incorporació de titulats del nou grau oficial, que no pareix previsible abans del curs 2010/2011, l'oferta d'ensenyances oficials de postgrau i, en concret, les conduents al títol oficial de Màster, haurà de dissenyar-se amb l'objecte d'atendre fonamentalment a la demanda d'estudiants de sistemes universitaris estrangers que desitgen cursar estudis de postgrau en el nostre país, la dels actuals titulats universitaris que desitgen rebre una especialització addicional o formació investigadora i la de professionals titulats universitaris que decidisquen actualitzar els seus coneixements i destreses o modificar el seu perfil. Així, durant els cursos 2006/07 al 2009/2010, es preveu una primera etapa d'implantació dels títols oficials de Màster amb orientació a una demanda específica i en una segona etapa, a desenrotllar a partir de l'any 2009, es produirà el ple desenrotllament del postgrau atenent a la demanda dels futurs titulats de grau. Durant la primera etapa indicada caldrà preveure la proximitat de l'extinció dels actuals programes de doctorat, que serà objecte de regulació en una altra Orde de la Conselleria.
  
Els primers programes de postgrau oficials a implantar hauran de ser dissenyats pensant en el tipus d'alumnes a qui van dirigits i es plantejaran fonamentalment amb mires a la internacionalització del nostre sistema d'educació superior, a la cooperació interuniversitària, conduent a una gestió de recursos més eficient, o a la millora de l'oferta de formació especialitzada dirigida a investigadors i professionals de la Comunitat Valenciana i d'altres àmbits geogràfics. En tot cas ha d'evitar-se que les noves ofertes coincidisquen o se solapen amb els continguts dels segons cicles de les actuals llicenciatures o enginyeries, o de les actuals llicenciatures o enginyeries de només segon cicle, i dels actuals Programes de Doctorat. En tant no es conega el futur catàleg de títols oficials (de grau i postgrau), i inclús les directrius generals pròpies de molts dels dits títols, el disseny del nou postgrau oficial ha de limitar-se a suplir aquelles demandes de formació a què no es dóna resposta amb el sistema encara vigent.
  
Per tot això, en exercici de les competències atribuïdes per l'article 35 de la Llei 5/1983, de 30 de desembre, de Govern Valencià en relació amb l'article 12.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú,
  
ORDENE
  
Article 1
  
1. La implantació per les universitats valencianes, dins de les seues disponibilitats pressupostàries, d'estudis universitaris de segon cicle conduents al títol oficial de Màster, integrats en un programa oficial de postgrau, requerirà l'autorització del Consell de la Generalitat, d'acord amb el que establix l'article 8.2 de la Llei Orgànica 6/2001, de 21 de desembre, d'Universitats, prèvia posada en coneixement del Consell Valencià d'Universitats.
  
2. Els estudis universitaris de segon cicle conduents al títol oficial de Màster hauran de reunir algun dels requisits següents:
  
- Correspondre a programes participants en el Programa Erasmus-Mundus o a títols propis, ensenyaments universitaris de segon cicle o programes de doctorat amb alta component internacional.
  
- Integrar-se amb l'oferta, o correspondre a la reconversió, de programes de doctorat actuals, amb menció de qualitat, de forma que l'oferta resultant d'ensenyances conduents al títol oficial de Màster facilite la seua millor adequació a les necessitats de l'entorn socioeconòmic o millore el seu impacte internacional.
  
- Reconversió d'ensenyances conduents a un títol propi, amb suficiència financera actual en base a aportacions i col·laboracions d'entitats públiques o privades i a ingressos de matrícula, que tinguen una alta demanda quant a nombre d'alumnes i una acreditada satisfacció d'estos validada, entre altres paràmetres, per la seua inserció en el món laboral.
  
- Que oferisquen una formació multidisciplinar validada bé per la seua clara acceptació en el mercat laboral o per la seua rellevància en sectors d'I+D+i d'especial importància i demanda laboral a la Comunitat Valenciana. Es valorarà de forma especial la col·laboració interuniversitària.
  
3. No podran autoritzar-se, en una mateixa universitat, dos o més ensenyances oficials de postgrau conduents al títol de Màster els objectius i continguts de la qual coincidisquen substancialment.
  
4. Per a autoritzar la implantació d'estudis universitaris de segon cicle conduents al títol oficial de Màster en centres d'ensenyança superior de titularitat privada o pública estos hauran d'estar adscrits a una universitat pública o estar integrats, com a centres propis, en una universitat privada.
  
Article 2
  
1. La sol·licitud d'implantació d'estudis universitaris de segon cicle conduents al títol oficial de Màster serà presentada davant de la Conselleria d'Empresa, Universitat i Ciència per a la seua elevació al Consell de la Generalitat, pel rector de la Universitat corresponent, en el període comprés entre l'1 de juliol i el 15 de novembre de cada any.
  
2. La sol·licitud haurà de contindre les dades següents:
  
- Universitat o Universitats proponents
  
- Denominació del títol de Màster a què conduïx.
  
- Unitat o unitats responsables del desenrotllament acadèmic dels estudis.
  
- Centre que organitza els processos acadèmics, administratius i de gestió de les ensenyances, amb indicació de la seua ubicació geogràfica.
  
- Curs acadèmic previst per a iniciar la impartició de les ensenyances.
  
3. La sol·licitud haurà d'anar acompanyada dels documents següents:
  
A) Certificat de l'acord del Consell Social proposant la implantació de l'ensenyança o, en el cas de les universitats privades, de l'òrgan d'esta que ostente la competència per a efectuar la proposta.
  
B) Certificat de l'acord d'aprovació del programa oficial de postgrau en què s'integren les ensenyances, pel Consell de Govern.
  
C) En el cas que les ensenyances formen part de Programes oficials de postgrau interuniversitaris, conveni de col·laboració entre les universitats participants, que en tot cas haurà de fer referència als següents extrems:
  
- Universitat o universitats competents per a la tramitació els processos administratius i de gestió dels expedients dels alumnes i per a l'expedició del títol.
  
- Relació de les matèries i activitats formatives que seran cursades en cada universitat.
  
D) En el cas que en el Programa oficial de postgrau en què s'integren les ensenyances col·laboren altres institucions, organismes públics o privats o empreses: autorització de la col·laboració per l'òrgan competent de la universitat i l'acord de col·laboració que s'haja subscrit.
  
E) Documentació que acredite que concorre algun dels requisits que per a l'autorització de les ensenyances s'establixen en l'article 1.2 d'esta orde.
  
F) Estructura i continguts de les ensenyances, amb indicació de:
  
- la modalitat de formació, d'investigació, acadèmica o professional, i el camp científic a què s'adscriu.
  
- el nombre total de crèdits necessaris per a l'obtenció del títol.
  
- les especialitats que, si és procedent, incorporen les ensenyances conduents al títol oficial de Màster.
  
- la relació de matèries i activitats formatives, distingint entre matèries obligatòries, matèries optatives i si és procedent matèries pròpies d'especialitat amb indicació del nombre de crèdits de cada una, breu descripció del seu contingut i la seua posició en la seqüència temporal de desenrotllament del programa.
  
G) Memòria justificativa de la implantació de l'ensenyança de postgrau conduent al títol oficial de Màster, que haurà d'incloure els criteris i indicis que s'indiquen en l'annex.
  
Article 3
  
1. De les sol·licituds presentades per la universitat que reunisquen algun dels requisits a què es referix l'article 1.2 d'esta orde, junt amb els documents que l'acompanyen, es procedirà a la seua avaluació amb els criteris i indicis que s'assenyalen en l'annex, per a la qual cosa es comptarà amb els informes que s'estime necessaris de la Comissió Valenciana d'Acreditació i Avaluació de la Qualitat o de l'Agència Nacional d'Avaluació i Acreditació.
  
2. A la vista dels informes emesos, el Consell de la Generalitat correspondrà, si és procedent, a l'autorització de la implantació de l'ensenyança, prèvia posada en coneixement del Consell Valencià d'Universitats. L'autorització implicarà l'emissió de l'informe favorable previst en l'article 5 del Reial Decret 56/2005, de 21 de gener, pel qual es regulen els estudis universitaris de postgrau.
  
Article 4
  
1. Si, amb posterioritat a l'autorització d'implantació de l'ensenyança conduent al títol oficial de Màster, s'apreciara que la universitat incomplix els requisits i compromisos adquirits en sol·licitar la seua autorització, la Conselleria d'Empresa, Universitat i Ciència requerirà la regularització en el termini d'un mes de la situació d'incompliment. Transcorregut el mateix sense que la universitat haguera efectuat tal regularització, prèvia audiència d'esta i del Consell Valencià d'Universitats, es procedirà a proposar al Consell de la Generalitat la revocació de l'autorització.
  
2. La modificació de la denominació, dels objectius, de l'estructura de crèdits o d'un nombre de matèries superior al vint per cent del programa dels estudis universitaris de segon cicle conduents al títol oficial de Màster ja autoritzats, requerirà l'inici d'un nou procés d'autorització d'acord amb el que s'establix en la present orde.
  
Disposició transitòria
  
L'any 2005 el termini de presentació de les sol·licituds d'implantació d'estudis universitaris de segon cicle conduents al títol oficial de Màster serà el període comprés entre l'endemà a l'entrada en vigor de la present Orde i el dia 30 de novembre del 2005.
  
Disposició final
  
La present orde entrarà en vigor el dia de la seua publicació en el Diari Oficial de la Generalitat Valenciana.
  
València, 15 de setembre de 2005
  
El conseller d'Empresa, Universitat i Ciència,
  
JUSTO NIETO NIETO
  
ANNEX
  
DESCRIPCIÓ DE CRITERIS I INDICIS PER A L'AVALUACIÓ D'ENSENYANCES CONDUENTS AL TÍTOL OFICIAL DE MÀSTER
  
1. La futura demanda de l'ensenyança ha sigut analitzada, hi ha raons que justifiquen una demanda adequada i hi ha una expectativa raonable que eixa demanda es mantindrà durant diversos anys.
  
Indicis:
  
\* Document que analitza la demanda previsible de l'ensenyança i que està basat en algun estudi de demanda o en altres perspectives fonamentades de demanda.
  
2. Hi ha un pla de viabilitat econòmica de l'ensenyança que analitza les seues necessitats presents i futures en recursos humans, infraestructures, i altres béns, així com una justificació sobre l'origen d'eixos recursos.
  
Indicis:
  
\* Document que analitza la viabilitat financera de l'ensenyança on es justifiquen els seus costos per a tot tipus de recursos i les fonts de finançament d'estos costos.
  
3. Els objectius del pla d'estudis, entre els que es troben els coneixements, aptituds i destreses que els estudiants han d'haver adquirit en finalitzar els estudis, són públics i estan descrits de forma detallada.
  
Indicis:
  
\* Document que arreplega els objectius generals del pla d'estudis, entre els que es troba la relació de coneixements, aptituds i destreses que els estudiants han d'adquirir en finalitzar els seus estudis.
  
4. Hi ha criteris i procediments d'ingrés d'estudiants que són públics i accessibles i s'ajusten als objectius del pla d'estudis.
  
Indicis:
  
\* Document que arreplega el sistema d'admissió: criteris i procediments, i revisió i difusió dels mateixos.
  
5. El disseny del pla d'estudis i els continguts de les matèries són coherents amb els objectius perseguits i la planificació de l'ensenyança és coherent amb eixos objectius.
  
Indicis:
  
\* Document que arreplegue el pla d'intersecció entre els objectius i competències a aconseguir en l'ensenyança amb els objectius i competències a adquirir en les diferents matèries.
  
\* Descriptors de les matèries que configuren el Pla d'estudis.
  
\* Documents de planificació: presa de decisions i coordinació, disseny del pla d'ordenació docent de l'ensenyança (POD), en el que consten les matèries programades, crèdits de la matèria, nombre i grandària previsible de grups, recursos docents previsibles (propis i externs), planificació temporal i de recursos.
  
6. La previsible dotació de personal acadèmic és suficient, el seu grau de dedicació adequat i la seua qualificació suficient per a la formació d'estudiants, de tal manera que quede garantida, en cada cas, la qualitat de la docència, de la investigació i de la formació professional de l'alumne.
  
Indicis:
  
\* Processos de selecció i avaluació del professorat.
  
\* Criteris i procediments per a l'assignació de la docència.
  
\* Taula de ?Dades d'I+D+I- del professorat que previsiblement estarà compromés amb l'ensenyança: Relació de projectes d'investigació, projectes de transferència de tecnologia, publicacions (articles, llibres i monografies), sexennis, direcció de tesi, mobilitat i participació en doctorats de qualitat del professorat que impartix docència en el pla d'estudis.
  
7. Els recursos i servicis destinats a l'ensenyança permeten el seu desenrotllament d'acord amb la planificació del pla d'estudis.
  
Indicis:
  
\* Dades bàsiques sobre d'aules i espais de treball a utilitzar.
  
\* Dades bàsiques de laboratoris, tallers i espais experimentals a utilitzar.
  
\* Dades bàsiques de biblioteques a utilitzar.
  
8. Els responsables de l'ensenyança tenen dissenyats sistemes de garantia de qualitat que analitzen el seu desenrotllament i resultats, i que el permeten definir i implantar accions de millora contínua de la qualitat, amb la participació de tots els implicats.
  
Indicis:
  
\* Document que descriga els sistemes de revisió dissenyats per a avaluar i millorar:
  
\* Els objectius del pla d'estudis.
  
\* Els criteris i procediments d'admissió que permeten conéixer el grau de compliment, adaptació o modificació dels mateixos.
  
\* La planificació i desenrotllament de l'ensenyança.
  
\* Els programes de les matèries.
  
\* Les accions per a orientar els estudiants.
  
\* Els mecanismes que faciliten la mobilitat dels alumnes.
  
\* La dotació de personal acadèmic.
  
\* Els recursos i servicis relacionats amb l'ensenyança.
  
\* Els resultats acadèmics.


Còpia Permalink ELI